Scandal în direct cu Robert Negoiță și Poliția Locală. PMB a sistat lucrările Primăriei Sector 3
- Cristian Raducanu
- 18 martie 2024, 21:58
Poliția Locală din Municipiul București s-a deplasat luni dimineață, 18 martie, pe șantierul de pe Cale Dudești, unde Robert Negoiță, primarul Sectorului 3, a demarat lucrările pentru fluidizarea a traficului prin lărgirea străzii.
Scandal în direct cu Robert Negoiță și Poliția Locală
Robert Negoiță acuză administrația Capitalei că încearcă să-l saboteze. Nicușor Dan a dispus sistarea lucrărilor de pe Cale Dudești, pe motiv că Primăria Sectorului 3 nu deține autorizație.
Prezent pe șantier încă de la primele ore ale dimineții, Negoiță a transmis pe Facebook cum polițiștii locali au intervenit pentru a opri lucrările. Edilul Sectorului 3 vrea să extindă Calea Dudești cu încă o bandă pe sens. Pentru a lărgi șoseaua, Robert Negoiță trebuie să mute toată infrastructură. Inclusiv stâlpii de lumină.
"Noi avem autorizație, avem toate avizele necesare, să lărgim această zonă o sută de metri, astfel încât să avem un trafic mai fluid. Iată ce se întâmplă acum când discutăm: avem niște inși trimiși de primarul general, poliția de la municipiul București, uitați-i aici, vin grămadă peste oameni, nu-i lasă să lucreze", a afirmat Robert Negoiță, în transmisiune de pe Facebook.
Răspunsul Primăriei Generale
Pe de altă parte, Primăria Generală condusă de Nicușor Dan infirmă cele menționate de edilul Sectorului 3.
"În urma controlului efectuat pe 09.03.2024, în Calea Dudești Nr. 191, Sector 3 s-a constatat că au fost continuate lucrările edilitare oprite prin PVCSC Nr. 8210/202 (comunicat în data de 01.03.2024 antreprenorului general).
În momentul în care noile lucrări au fost oprite de lucrători din cadrul DGPLCMB, se executase (pe Calea Dudești – n.red.) un șanț lat de circa 50 cm, adânc de circa 80 cm, de la intersecția cu str. Caloian Județul până la circa 4 m de trecerea de pietoni de peste șos. Mihai Bravu. Tubulatura pentru cablurile electrice era introdusă pe lungime de cca 35 m, de la str. Caloian Județul. Lucrările au fost executate de firma Olimar Com SRL, firmă subcontractantă a Luxten-ului", a transmis PMB.
În tramsimisune de pe Facebook se poate vedea cu primarul Sectorului 3 se îndreaptă spre ageții de la Poliția Locală, cărora le reproșează că împiedică muncitorii să-și facă treaba.
Primăria lui Robert Negoiță, sancționată cu 10.000 de lei
"Stai, domnule, să explici că nu ne lași să ne facem lucrarea. (…) Lăsați-ne, domnule, să ne facem treaba. Duceți-vă că aveți probleme să rezolvați", le-a spus Robert Negoiță, agenților de la Poliția Locală.
La rândul lui, agentul solicită autorizația pentru lucrarea respectivă. După ce aruncă o privire pe hârtia prezentată, polițistul local constată că autorizația nu este valabilă. Ulterior, într-o altă filmare, Negoiță și-a prezentat scuzele pentru ieșirea nefericită.
Reamintim că la începutul lunii trecute, Primăria București a dispus sistarea lucrărilor pentru refacerea domeniului public din fața Primăriei Sectorului 3. Un agent a constatat că Algorithm Construcții SRL, contractorul Primăriei Sectorului 3 a efectuat foraje pentru a muta stâlpii care susțin liniile de contact a tramvaielor. Tot atunci Poliția Locală a aplicat și o sancțiune în valoare de 10.000 de lei.